Alákọ̀wé kan tọ aṣojú-Olódùmarè wá, ọkùnrin tí a ń wí yìí jẹ́ olùkọ́ ilé-ìwé, nígbà tí ó dá ọ̀dọ̀ Aṣojú-Olódùmarè tí ó bẹ̀rẹ̀ sí ọ̀rọ̀ í sọ, ó ní, ìwọ ìránṣẹ́ Ẹlẹ́dàá ayé, ìwọ iranṣẹ́ Ẹlẹ́dàá ọ̀run, bá mi wí fún Ọlọ́run Ọba wí pé iṣẹ́ tí mo ń ṣe yìí kò tẹ́ mi lọ́rùn rárá. Nítorí wí pé owó mi kò tó, àwọn ọmọdé kò fi mi lọ́kàn balẹ̀, ojoojúmọ́ ni mo si tún níláti máa kọ̀wèé, tí orí mi ń gbóná janjan. Àwọn ẹni tí a jọ bẹ̀rẹ̀ iṣẹ́ nígbà kan náà ti sanra nísisìyí, ẹ̀hìn ọrùn wọn ti tóbi, orúnkún wọn lásán sì ti tóbi ju ibàdí mi lọ. Bẹ́ẹ̀ ni èmi nìyí, tí mo rí tẹ́ẹ́rẹ́ bí ejòi, tí n kò sanra bí ekòló, tí mo ń rìn táńpẹ́-táńpẹ́ kiri. Nítorí náà èmi bẹ̀ ọ́, bá mi wí fún Ọlọ́run Ọba pé, kí ó wá iṣẹ́ mìíràn fún mi.
Alakowe kan to asoju-Olodumare wa, okunrin ti a n wi yii je oluko ile-iwe, nigba ti o da odo Asoju-Olodumare ti o bere si oro i so, o ni, iwo iranse Eledaa aye, iwo iranse Eledaa orun, ba mi wi fun Olorun Oba wi pe ise ti mo n se yii ko te mi lorun rara. Nitori wi pe owo mi ko to, awon omode ko fi mi lokan bale, ojoojumo ni mo si tun nilati maa kowee, ti ori mi n gbona janjan. Awon eni ti a jo bere ise nigba kan naa ti sanra nisisiyi, ehin orun won ti tobi, orunkun won lasan si ti tobi ju ibadi mi lo. Bee ni emi niyi, ti mo ri teere bi ejoi, ti n ko sanra bi ekolo, ti mo n rin tanpe-tanpe kiri. Nitori naa emi be o, ba mi wi fun Olorun Oba pe, ki o wa ise miiran fun mi.